
Raúl Castro magyarországi látogatásai a sajtó tükrében

A dolgozat egy eddig nem kutatott témát dolgoz fel. Raúl Castro, a Kubai Szocialista Forradalmi Egységpárt egyik vezetője, a fegyveres erők minisztere, 1965 márciusában és 1977 novemberében látogatott Magyarországra. A magyar-kubai kapcsolatok alakulásának ezen két állomásáról napi részletességgel számolt be a magyar sajtó. A két látogatás sajtóanyagának párhuzamba állításakor jelentős különbségek figyelhetők meg az eseményről hírt adó lapok száma és a sajtócikkek narratívája, tartalma és terjedelme között, amelyek arról árulkodnak, hogy a két ország viszonyában jelentős, pozitív irányú változások történtek 1965 és 1977 között.

A dolgozat a vizsgált időszakban megjelent magyar-kubai kapcsolatok kérdéséhez kötődő cikkeket alapul véve tárja fel a két látogatás sajtóanyaga közötti eltéréseket és ezek hátterében meghúzódó okokat a nemzetközi események és a hidegháború feszült szuperhatalmi szembenállásának légkörében.

A kutatás eredményeként megállapítható, hogy a magyar-kubai kapcsolatok alakulását alapvetően a Szovjetunió Kubához fűződő viszonya formálta. Az 1965-ös látogatás baráti jellegének hangsúlyozása ellenére, a találkozó a két ország közötti nézeteltérések rendezésére szolgált, ami Moszkva és a szigetország konfliktusából eredt. A kapcsolatok építése az 1970-es évektől kezdve indult látványos fejlődésnek, miután 1968-ban Kuba a külön-utas politika feladásával a Szovjetunió hűséges támogatója lett.



